October 16, 2018 | janetkies
Ek is so dankbaar aan Michael Schlenther wat hierdie Starter Kit ter waarde van R140 aan ons geskenk het! Ons het nou soveel pret daarmee gehad!
Skakel Michael by 0813532283 om jou stel te bestel. Gaan kyk gerus op sy Facebook blad om fotos en pryse te sien van verskillende stelle! (www.facebook.com/JirehElec)
Ek en my oudste dogter (10 jaar) het die stel saam gebou. Die instruksies wat Michael voorsien was baie duidelik. Ons kon stap vir stap na die prentjies kyk en presies verstaan wat ons volgende moet doen.
Voorbeeld van die instruksies.
Die moeilikste deel is om die draad te ‘strip’ van die insulasie sonder om dit af te knip. Ek het so paar keer gesukkel maar dit terdeë geniet! Niks so lekker soos ‘n uitdaging wat mens kan reg kry! Janéy het die gestripte draad aan die duimspykers gekoppel.
Ons sou dit nie kon doen sonder die regte gereedskap nie! Elke pa het sulke’ tools’ in sy gereedskap boks maar baie ma’s en dogters het sulke oulike gereedskap vanaf die kraletjie stel! Dit het nou baie handig gekom met die bou van die elektronika stel.
My jonger kinders het die stel geniet toe dit reeds werk! Toe kon hulle skuim papier aan die buzzer sit en die waaier geniet!
Dit was nou regtig opwindend om na ons harde werk, (so uur geneem) die resultate te sien! Die motor waai, die liggie skyn en die buzzer maak n harde geluid!
Baie geluk Jireh Electronics met n puik produk! Hulle diens is ook skitterend! 😁💡
Besoek hul webwerf by http://www.jirehelectronics.co.za
September 30, 2018 | janetkies
Machel Streicher is die breins agter hierdie boks. Sy het hierdie blink idee gekry om alles wat kinders nodig het om 8 wetenskap eksperimente te doen saam in ‘n boks te sit en dit vir slegs R499 te verkoop!
Voor ek jou als vertel en wys, hier is haar kontak besonderhede:
Machel Streicher, The Science Box, tel:0793249531, email: thescienceboxsa@gmail.com
Machel saam met my 2 van my dogters.
Al die gereedskap en bestandele vir 8 Eksperimente
Die kinders het slym gemaak!
Die eksperimente ingesluit in The Science Box is:
1. Vulkaan wat Ontplof
2. ‘n Lava lamp
3. Slym Monster
4. Magnete en Ystervysel pret
5. Broei jou eie see diertjies uit!
6. Maak jou eie badsout
7. Aarbei DNS
8. Groei swamme
Vir elke eksperiment is die toerusting en bestandele asook die instruksies ingesluit.
Fotos van die Vulkaan wat Ontplof:
Die Lawa Lamp!
Die kinders meet en gooi in en roer te lekker!
Meng die soda en die suur saam in ‘n proefbuis.
Die Lava Lamp was ongelooflik indrukwekkend!
Mens kan verder gesels oor die reaksies wat n basis en n suur ontlok. Daar kan altyd werkkaarte afgelaai word van die Internet en verder hard geleer word, maar ek hou van die pret en opwinden wat slegs die eksperimente verskaf. Kinders so jonk soos 4 en 5 kan die wonder van wetenskap ontdek. My eie 5-jarige was baie betrokke met die meng en meet en het die slym vir al uitermatig geniet! My oudste dogter van 10 het dit ook baie interessant gevind. Sy het die badsout gemaak en in die pragtige fyn botteltjie gebêre wat voorsien is.
Die res gaan ons as verassing hou vir julle om self te ontdek! Ek kan net sê hierdje is elke sent werd en ‘n wonderlike stel om aan te koop! As al die bestandele eers opgebruik is, kan kindertjies nog vir ure speel met die proefbuis, tregter, wetenskaplike brille en soveel prettige goed! Dis uit en uit n puik belegging!
Die inligting weer: Machel Streicher, The Science Box, tel:0793249531, email: thescienceboxsa@gmail.com
Wanneer kry ‘n Tuisskool Ma bietjie tyd vir haarself?
July 15, 2018 | janetkies
Ek het Me-Time gevind so tussen deur die voltydse mamma en juffrou wees. Ek deel graag met julle hoe.
Ek gaan die cliché woorde sê: dis ‘n groot voorreg om saam ons kinders te kan wees. Want dit is. Baie mammas wens hulle kon. En ek moet sê ek geniet die saamwees onsettend baie! Die snoesige reëndae waar ons onder die duvet cuddle en boek lees. Die tye wat ons tee en beskuit eet om die kombuis tafel vir ons pouse. Ek geniet dit wanneer al 5 my liefies doenig is in ons klaskamer – elkeen besig met hul takie. Ek kyk rond en gee ‘n tevrede sug. Dis die perfekte prentjie van wat mens droom vir jou tuis skool. Die reality TV mense kan maar nou in stap en ons afneem! Maar daars net n klein venster van geleëntheid.’ n Oomblik later en daars verf in kleinsus se hare en sy skree daaroor en grootsus het vinnig gewerk maar als verkeerd gekry en ander sus soek haar uitveër en ek ruik’ n doek wat ek sal moet ruil. Dan smile ek en gaan aan want dis waaroor dit gaan. Ons lewe saam.
Ek is baie lief vir Maandae want ek geniet om weer skoolwerk te doen. My kinders het heeeeltemal te veel skermtyd gehad oor die naweek en ons almal is eintlik lus om boekewerk te doen. Maar Dinsdae val die wiele dikwels af. Maandag het ons seker onsself ooreis en nou is niemand meer lus vir werk nie. Maar ek ploeg daardeur en probeer die doelwitte in my kop bereik.
En iewers tussen die lekker werk en die ekstra aktiwiteite en die kos maak en borsvoed, soek ek n knippie tyd vir myself. Wil ek stil sit sonder handjies wat aan my vat en stemme wat veg vir my aandag. Kom hulle agter dat hulle tegelyk met my praat? Dit lyk nie so nie.
Hier is n paar wenke om jouself op te pas in hierdie hoogs onselfsugtige tydperk.
1. Identifiseer wat jou ‘energize’ en doen dit een keer n week.
Is dit draf of gym, skilder of skryf. Vir my is dit om oulike idees raak te sien en te deel op social media. Gelukkig pas dit so goed in by tuisskool. Maar ek dink jou energie ‘drankie’ doen ook. Dalk is dit klavier speel of n soduko probleem oplos. Jou kinders kan deel wees van die ‘recharge’ aktiwiteit en so leer hulle ook dat mens jou siel voed deur ‘n stokperdjie te hê.
Al moet jy n komediant se video clip kyk, maak seker jy lag lekker elke dag. Daars soveel snaakse mamma videos deesdae wat so mooi uitbeeld hoe ons almal in dieselfde bootjie is.
Hier is so paar goeies!
Kristina Kuzmic https://www.facebook.com/KristinaKuzmic/
Mom Truths https://youtu.be/Qi_gyd1DDX0
Maryellen Hooper https://youtu.be/gxNnrBWydDg
Meeste naweke lê ek vir n uur in die bad. Sondae of Saterdae, soms albei! Wat doen my kinders terwyl ek dit doen? Wel, van hulle wil saam bad maar as ek dit regkry om ongesien weg te glip, weet ek nie wat doen hulle nie. Kyk TV of speel iewers saam. My man hou toesig.
Ek lê baie middae op die bank vir so halfuurtjie. Dis hemels!
Soms lê ek op die trampolien met my twee-jarige tweeling wat om my en later op my spring. Dis minder ontspannend maar dit laat my lag. En ek kyk na die wolke. En dis lekker.
4. Intelligente gesprek met ander volwassene.
Ek geniet om Radio 702 te luister. So in plaas van kinderliedjies of oulike kinderstories, (wat ek ook soms aansit), luister ek die nuus of n gesprek of onderhoud en dit voed my brein. Die kinders raas in die agtergrond, maar ek fokus op die omroeper en dis n soort ontsnapping.
My man bring vir my baie volwasse materiaal huis toe. 🙂 Ons gesprekke is vol sielkunde en dink dinge wat my uitdaag na n lang dag met die kinders. Ek moet soms hard werk om te konsentreer op wat hy verduidelik. Maar dis stimulerend en ek hou daarvan.
Elke keer sê ons ons moet dit meer gereeld doen! Ja! Sommer een keer n maand! Ons sê dit elke jaar wanneer ons Girl’s Night Out hou. 😁
6. Gaan iewers alleen.
My prettige uitstappies alleen is winkels toe. Dischem is my gunsteling maar dit her nou ook n luuksheid geword want ek het eintlik net tyd vir Pick n Pay. Dan moet ek terug wees. So whoop whoop as ek alleen deur Dischem kan shop!
7. Pamper jouself
Self-versorging in die vorm van hare of naels laat doen. Bederfies soos sjokolade of ‘n glasie wyn. Dit als dra by tot jou sanity. En dit in sy beurt maak jou n beter mamma-juffrou vir jou kinders.
8. Kuier met vriendinne
Sommige dae is die petrol joggie en my bediende die enigste mense met wie ek gepraat het. Awesome mense, albei! Maar ek kan nie help om eensaam te voel nie en myself te begin jammer kry. Dan is dit tyd om op whatsapp te chat, skoonma te bel of my buurvrou te gaan soek vir n koppie tee. Maar ek moet proaktief wees. Dit help nie ek raak vies vir mense wat my NOOIT kontak nie. Ek moet uitreik. En vriendskap soms gaan soek!
9. Kom in die natuur
Ons is geseënd om op n wildlife estate te bly. Ek vind soveel plesier in die bokkies en voëls wat om ons wei. Selfs die mis op ons gras laat my glimlag. Dink die sebras het besluit ons tuin is hulle toilet. Soos my kinders die hope verwyder, word daar weer nuwe hope gelos. Ek kry baie vreugde uit die natuur en glo dit was die Here se doel daarmee. Om ons sintuie te bederf. Ons as tuisskool mammas het meer tyd om dit als in te neem. En dan ‘n les daaroor te maak! 😀
Ek gaan die perfektioniste irriteer en stop na 9 punte. Sorry julle, maar dit sal julle ook help om te chill. Dit hoef nie altyd n perfekte ronde getal te wees nie. Jou dag mag off-centre wees. Dis okei! Die lewe is nie altyd netjies en ordelik nie. Dis onvoorspelbaar en deurmekaar. Maar darem deel ons dit met MEKAAR!
So wanneer al die skool kinders weer terug gaan skool toe, en jy so klein bietjie jaloers voel, neem diep asem en trek jou lyfies nader. Sit julle hande bo op mekaar en skree julle familie kreed: Ek skree Kies, jy skree Wetters, Kies – Wetters, Kies – Wetters! Ek skree Klas, jy skree Kamer, KLAS… KAMER! KLAS! KAMER! Wie is ons? Kieswetter Klaskamer!!
April 14, 2018 | janetkies
Baie mense wonder hoe ons dag verloop. Tuisskool roetines hang baie af van die ouderdom van die gesin. As daar babatjies is, dikteer hulle hoe jou dag verloop. Maar soos die kinders ouer word, moet mens jou aandag weer nuut opverdeel tussen jou kinders. My dogters is tans 10, 7 (amper 8), 4 (amper 5) en my tweeling het sopas 2 jaar oud geword. En so verloop ons dag… min of meer. 🙂
In somer, begin ons 8uur met skool, maar in die winter, slaap ons almal snoesig later. Daarom mik ek om ontbyt en aangetrek te wees en 9uur in ons Klaskamer te wees.
Die oggende is lekker chaoties met huilende honger kleintjies en hartjies wat nie altyd vrolik opgestaan het nie. Ek is so dankbaar dat ek nie skool toe hoef te jaag nie want ek dink ons sou altyd laat gewees het.
So hare is nie altyd gekam nie, myne en die kinders s’n! My tee kom saam my werk toe, maar langer uitstel wil ek nie.
Ek het in die begin probeer saam sit op die mat en gesels oor die weer, saam bid en dalk n vars liedjie sing, maar tye van stilte en vrede is so skaars dat ek daardie Mat-tyd nou skip en dadelik met die boeke inval. Die kinders luister na Bybelstories met bedtyd. So wiskunde is altyd eerste aan die beurt. My kinders werk meestal in Wiskunde – geniet dit!
My oudste kort die meeste help daarmee, maar die ander vra ook vragies so ek roteer tussen almal. Soms sal ek ‘n knip en plak werkie gee vir die 4-jarige dat sy self kan aangaan. Die 7-jarige doen Graad 2 sommetjies en kom goed self reg. Ek verduidelik nuwe konsepte aan my oudste en los haar om self te probeer terwyl ek gaan kyk hoekom skree een van die tweeling. Gewoonlik is dit omdat haar sussie iets by haar gegryp het. So ons gee weer baba vir elkeen en waentjie en daars hulle weer gelukkig.
Vandag, het ek hulle gehelp om die babas warm aan te trek en ‘n handsak vir elk gegee. Toe begin hulle saam wegstap en bye sê vir ons. Dit was die oulikste ding! So groot baba in elk se arms, handsak op die skouer groet hulle die sussies in die klaskamer en stap ewe saam motorhuis toe. My foon was nie naby om dit af te neem nie, maar ek stoor dit in my geheue bank!
Na wiskunde is dit Afrikaans. Klankie boekies of taalwerk. Ek gebruik Afrikaans Sonder Trane vir my oudste. Ilani werk in Klanke boekie.
En Tenike geniet My Afrikaanse Avontuur se Alfabet Avontuur. Dis ‘n oulike inleiding tot klankies. Gaan kyk by http://www.myafrikaanseavontuur.co.za
Deel van hierdie tyd is daar skryf oefening vir almal. Janèy oefen lopende skrif, Ilani skryf woorde uit en Tenike oefen haar letters; ‘ n nuwe een elke week.
Aktiwiteite wat my 2-jarige tweeling vandag besige gehou, (na die popspel) was roomys stokkies in’ n blik pos en verf met water. Ek het lank terug gate in die plastiek houer van ‘n melkblik gemaak. Dis een van hul gunsteling speletjies! Ook, as jy enige skyfie soort speelgoed het, (of knip reghoeke uit ontbytpap boks) , kan jou kleuters dit in’ n leë roomyshouer ‘pos’. Sien fotos.
Daardie boekies waar die verfkleursel klaar op is, en kinders hoef net met water oor te verf is die beste boekies ooit! Enige boekwinkel behoort hul te hê!
Daarna is dit breektyd en ek maak roosterbrood en tee vir almal. Dit is dan my tweeling se slaaptyd en dit kan baie van my tyd neem om hulle rustig aan die slaap te kry. Ons nog nie by daardie wonderlik plek waar mamma net haar babas kan neerlê met ‘n kombers en speelding en hulle gaan slaap soet self nie.
Dan het ek tyd om na die kinders se lees te luister. Een Engelse boekie en een Afrikaanse lees boekie. Ons het nou’ n paar opsies van albei so ek is dankbaar vir die variasie. Tippie leesboeke het nou ‘n Vlak 4! Goeie tydsberekening aan hulle kant, want dis waar my lesers nou trek. Ons het goeie Usborne lesers ook. Asook Oxford storieboom se leesreeks. Ek het hierdie boekies aangekoop oor die jare as ek sien iemand verkoop hulle tweedehands op Facebook. As jy nog nie deel is van Homeschool Exchange blad nie, sal ek jou sterk aanmoedig om aan te sluit! Dis waar ek al my winskopies kry!
Die kinders geniet ook LLATL se klein blou lees boekies. Kort en kragtig.
Tenike (4) wil ook vir my lees al kan sy nog nie lees nie. Dit verg baie geduld om te sit en basies vir haar eerste te lees en sy herhaal wat ek sê. Maar ek wil haar nie mismoedig om te lees nie. Maar teen die tyd, wil my oë toeval. Soms lees ek Horrible Histories vir die kinders. Ons het lank laas James en die Reuse Perske gelees maar dit lê daar op die boekrak en loer vir my.
So teen middagete, het ons net die 3R’s gedoen. Reading, Writing and Arithmetic. Maar dis ons boublokke en ek wil hulle goed vasgelê kry.
Gelukkig woon ons Xperiland by vir wetenskap, so my swakheid is daar gedek.
Ilani vra dat ons oor ‘n land weer leer. En ek jeuk om weer’ n skootboek te takel. Dis ‘n lapbook in Engels en is basies’ n baie visuele manier om feite te rangskik. Daars ‘n volledig lysie gratis skootboek inhoud op http://www.homeschoolshare.com
Wat my baie trots maak is dat Janéy die week besluit het, dat sy haar eie daaglikse skedule wil optrek. Sy is my organiseerde en maak graag lysies van goed. So sy wou als neerskryf wat ons elke dag doen en dan ook die klein ekstra goed wat hulle hier en daar tyd voor kry. Soos Lees en Verstaan boekies. Baie oulike boekies wat ek by PNA gekry het. My twee oudstes lees die instruksies en kleur dan die prentjie in volgens wat hul gelees het. Dis n prettige manier om hul lees te oefen.
En toe het Ilani ook haar daaglikse skedule neergeskryf en opgeplak bo haar lessenaar. Sjoe, ons is in ons 5de jaar van tuisonderrig en ons het nou eers ‘n geskrewe skedule! En dit, deur die leerlinge self ge-inisieër. Dis omdat hierdie mamma-juffrou n rebel is en nie daarvan hou om deur iets gelei te word nie. Ek geniet my loskop, doen-wat-jy-wil metode, en dit werk goed vir kleintjies! Maar my ouer kinders het nou baie baat gevind deur om te siem wat eerste en tweede en derde gebeur. Hulle het die volgende dag sommer self hulle boeke nader getrek en begin werk. Janèy vir al, geniet doelwitte en sê vir my wat sy alles nog gaan doen voor pouse!
Sy wou tye langs elke vak ook skryf maar daar het ek die lyn getrek. Nee, ons gaan nie tyd gebonde ook wees nie. Ek wil hê sy moet so lank soos sy wil werk aan wiskunde en taal en aanbeweeg wanneer sy moeg voel, klaar is met twee bladsye, of lus voel vir ‘n verandering. Ek gaan nie’ n klok ook nog dophou nie. Dis te skoolerig!
Vrydae skuif ons al die R’e weg en doen kuns of lees mooi gediggies of gaan stap buite. Dis die voorreg van tuisskool!
Ons Besoek aan die Skulpmuseum in Jeffriesbaai
February 26, 2018 | janetkies
Die laaste dag van ons Suidkus toer het aangebreek en Pappa Timothy wou slaap voor ons deurnag terug huis toe ry. Die weer was bewolk en nie ideaal vir strand toe gaan nie, so waarheen kon ons gaan, wonder ek. Ek soek toe op Google Maps in die omgewing waar ons gebly het. En daar sien ek mooi duidelik: ‘Shell Museumʼ, slegs 6 minute vanaf ons vakansie huisie! Ek is so opgewonde omdat teen die tyd, het Janéy vir ons almal hangertjies gemaak met die skulpe wat sy by Gansbaai se strand opgetel het.
En Ilani het my onlangs gevra hoe skulpe gevorm word. Ek is te skaam om my oningeligte antwoord vir julle hier te vertel, maar dit was verkeerd, sommer baie verkeerd! So, hoorah vir die skulp museum en AJ, wie ons op n toer geneem het. Hy verduidelik gewoonlik vir skoolgroepe oor die skulpe maar hy was so gaaf om ons tuisskool gesin ook als te vertel en hy het klomp interessante feite gedeel. (Ek wens ek het ‘n selfie saam AJ geneem want ek wil graag spog oor hom en hom bemoedig in sy loopbaan. Hy swot self verder op oor skulpe omdat daar nog so baie is wat ons nie weet nie. Maar my tweeling het genoeg gehad en straat se kant toe gehardloop, so ek moes vinnig groet. Ek gaan nog die museum bel en vra vir sy fotograaf!)
Shell Museum Complex, Da Gama Street, Jeffreys Bay,
AJ with a school group.
Die vertoonkaste met honderde skulpe in. En my tweeling wat op en af deur die plek hardloop.
Ek wil graag van die interessante feite wat ons geleer het met jul deel!
Eerstens, skulpe is die geraamtes van klein seediere! Haha, dis my definisie. Wêreldspektrum stel dit so: ‘Skulpe is die uitwendige skelet van weekdiere (phylum Mollusca). In Engels, die skulp is die diertjies se ‘exoskeleton’.
Nou ek het geweet van slakke en mossels en die kluisenaar krap wat van skulp tot skulp trek soos hy groei. Maar ek het nie besef dat ALLE skulpe die woning is van diertjies nie. En julle moet sien hoe lyk die goed! Sommige is vieslike seekat tipe goeters. Hier is n voorbeeld:
Die mooi Paper Nautilus skulp.
Die dier aan wie die skulp behoort!
AJ, ons vriendelike toergids het die Paper Nautilus skulp uit die stoor kamer gaan haal sodat ons kon voel hoe delikaat die skulp is.
So hoe word die skulp gevorm? AJ het vertel dat soos ons gebore word met ons skelet binne ons en dit groei saam ons, so word die skulp binne in die seedier gevorm vanaf die eier tydperk todat dit groei tot buite die dier se lyf!
In Wêreldspektrum ensiklipodie woorde: dit word deur die weekdiere self van organiese materiaal gemaak en die struktuur wissel van spesie tot spesie.
Ons het uitgevind dat die meer kleurvolle soort skulp spesies kom voor in die warm waters van Indo-Pacific oseane.
En die wit vaal skulpe kom voor in koue waters soos die Algulhas stroom.
Daars 3 kategorië van voeding: karnivore, herbivore en filter voerders.
Karnivore het tentakels om hulle prooi mee te vang. Kyk weer die mooi skulp en sy woner.
Die skulpe hierbo is Draerskulpe. Dit was vir my SO interessant dat sommige Draerskulpe net skulpies ‘optel’ wat hulle kamofleer. Ander tel slegs klippies op. En ‘n derde soort draerskulp laat klippies of skulpe of enige ding – selfs haaitande! op hulle skulp plak! Nou hoe weet die skulp wat alles op die seebodem lê? Dat dit NET ander skulpe òf klippe optel?! Wat’ n misterie!
Oorkant die skulp museum is daar n skulp winkel. My oudste dogter dog sys in die hemel!
By die huis aangekom en sy maam skulp hangertjies om te verkoop. Mamma kry verniet, nee, vir liefde.
Ek het skulpe prente uitgedruk sodat die kinders hulle skulpe kon sorteer. Ongelukkig is die prente van Amerikaanse skulpe en nie als gehad wat ons soek nie. Toe moes my 10 jarige n tabel maak van haar skulpe.
En gistraand het ek vir hulle You Tube aangesit sodat hulle stap vir stap kan volg hoe om skulpe te teken.
Ek sal almal aanbeveel om die Skulpmuseum te gaan besoek!
Uncategorized	Shellsskulpskulp museumskulpe